Hari.
Oniaroa,
judeus kaijaꞌari vaipohiki avikhaꞌaha Jerusaléa,
vanamonahaja kaimoni ida Páscoa kaihinikani.
Vahararana vahojaki adani judeus kaijaꞌari vihiriki.
Judeus kaijaꞌari vihirina kabaꞌi,
Deu-ra vakanamasiviꞌaha Jerusaléa.
Hari.
Jesus ipohina Filipe oniki kania avikhaꞌaha adani judeus kaijaꞌari vihiriki.
Betsaida sidaji kaijaꞌarini ada Filipe.
Galiléia kaarabonia hojaki ida Betsaida sidaji.
Judeus kaijaꞌari vihiriki vaipohiki vaibavi ida Galiléia kaaraboni.
Hari.
Filipe-ra vaniꞌaꞌaha:
—Anofiki ida Jesus khama vara akhanina.
André kania okhaꞌimidiaha ada Filipe,
binanamithaꞌihi ida vakadivarani.
Hari.
Avikhaꞌaha adani André,
Filipe khama Jesus kania.
Vaniꞌaꞌaha:
—Jesus,
adani vakaikahiꞌaha akadijaꞌari vihiriki.
Vanofiki ida ira vara vaniꞌavini — vaniꞌaꞌaha ada Jesus.
Jesua bigathaniꞌihi ida vaathi:
—Hovani ijaꞌari hahavi vakadiꞌaajo ho.
Jahaki ida akadijaꞌari vihiriki vikhana kodiania.
Amaakariꞌiki hida mahi Deus ojahana,
odanona-ra nanokiavini kamahini.
Kaꞌoa hiki hida rajomi kavaranihi aꞌonira onavaꞌisohivini hiki bana.
Rakhajaharini oadani ida trigo ꞌbaꞌdani nami imani bodinia,
ni-aipohiki ida baꞌbaꞌda.
Nami imani bodinia rakhajahahi,
abiniki fori hiki ida.
Abiniki fori hini naothinia movahi,
avijavahi,
karahohi,
bonoꞌihi,
aipohiꞌihi ida trigo ꞌbaꞌdani — niha ada Jesus.
Jesus vaꞌora kavarajomiki adani,
abinina ahokiꞌina naothinia kidipohi avaꞌbaꞌdina.
Asia vara niha ada Jesus:
—Ijaꞌaria bada biniꞌahahaꞌoadahahi ida binofiki kidimoni hini,
kavithimaki fori hiki ida kidimahi.
Baꞌbaꞌda rakhajahariki fori hiki ida.
Akamadaki fori hiki ida kidimahi.
Ni-bivahojaki ida mahi jaꞌdini anokhomiriki Deus kania.
Hari.
Oipohina bada biniꞌahahaꞌoadahahi ida Deua binofiki,
oniani ida baꞌbaꞌda rakhajahaki fori nihani hija.
Hokini oadani hidiaja bivaꞌahaha ada Deus kidimahi honariana hina,
oniani ida kidimahi jaꞌdini anokhomiriki-ra vahojavini hija Deus kania.
Ohonariaki ida ijaꞌari kidikaꞌdaꞌdi ohina-ra nofiki;
kodihonari-ra naabavini.
Kodiania okhaki bana ida ijaꞌari oathi-ra naabaki oavikhaki kania.
Ijaꞌari vaipohiki vaviaha kodiabiꞌia bigathanijahakiki bana ida oathi-ra naabaki — vaꞌora niꞌaha ada Jesus.
Hari.
Jesus vaꞌora niꞌaꞌaha adani ijaꞌari vajoroniki:
—Ovaꞌi rogo inikarahoki ho.
Nahina mani ida bana kodiabiꞌi-ra vara oniꞌavini hija?
Ni-okanikhariavini hiki ida oimana ꞌbanani aniani kodiania.
Ijaꞌari vakadiania hora rakhaꞌiki oimana ꞌbanani-ra okamithaja kaimoni.
Kodiabiꞌi-ra vara oniꞌaki bana ho:
Kodiabiꞌi,
inanokia bana ida ijahani danoki mahija ijaꞌari khai ira vaniꞌavini — oniki bana ho.
Oniaroa,
nama kamithavahaki ida athii:
—Onanokiaꞌiki ida ojahana danoki,
onanokiaꞌianaki bana ida.
Vajoronikia vakamithaꞌihi ida athii,
vakhaniha:
—Bahi kahiririhi hida — vakhaniha.
Vakhaniha adani vahoariha:
—Deus ibavi kaijaꞌarinia vara biniꞌaꞌiki ada Jesus.
Jesus vani ada vaꞌora niꞌaꞌaha:
—Kodimoni hirihi ida athi.
Avakadimoni oamani ida,
aꞌonira navaꞌisohiki kaimoni.
Amaakariki ida mahi Deua bivahonariahivini ida hojai asohiriki abosini nahina jaharikia.
Amaakariꞌiki ida mahi Deua biakakojavini ada nofina vihiriki vakadikaꞌdaꞌdi.
Oaniki bana ida Jahari danona kidiania,
bikaabokajanaria kaimoni ida binofiki.
Hora varagaamananivini kamahini ava akasanakhamakia,
oaniki bana ida danona.
Vaꞌora okaboaꞌiki bana adani ijaꞌari hahavi kodiania kodijaꞌari vihira kaimoni.
Nimania ida Jesus vaꞌora navaꞌisohijoravini niha ninina abinina.
Ijaꞌari vajoronikia vaniꞌaꞌaha:
—Akaꞌojomoꞌibakhiaki ida Deus athi namoniva abono kohana vaathi Deus kavaꞌisohihi jiriki kapapirania hojaki.
Vakadivarani hiki ida mahi hahavi Cristo kamahi anokhomirini.
Ni-abiniki bana ada Deua bikaronaki.
Kadavarani hiki ida ijaꞌari hahavi kaꞌaajo ihini,
kabaꞌi iabiniki bana i ava akasanakhamakia ira varagaamananivini.
Cristo mani koda ada ijaꞌari hahavi kaꞌaajo?
Nahina mani ida iabinini-ra ikahivini hija bana?
Jesus vaꞌora niꞌaha:
—Mahi ipohiriki hojaki bana ida mahi vagaki avakadiania.
Hojani oadani vaadahaꞌa bana mahija avajominiravini.
Ijaꞌari adahaki bakibakinia ni-biogaki ida hana hini ibavia okhani.
Mahi vagani fori hiki hida oathi.
Ohojana oadani avakadiania,
oathi-ra avakajariꞌdarihi;
oathi avakadivaꞌibodivarani-ra navagaki fori hihi,
oniani ida mahi vagania avaadahaki fori aꞌonira nihaja bana.
Hari.
Vara nina naothinia,
ajihiꞌaha ada Jesus.
Ahojaia okhaꞌaha,
ibavi ijaꞌaria avigarikia hojaꞌaha.